KIRJALLINEN KYSYMYS E-0234/00 esittäjä(t): Luigi Vinci (GUE/NGL) komissiolle. Malpensa-hankkeen ympäristövaikutusten arviointi.



Virallinen lehti nro 374 E , 28/12/2000 s. 0040 - 0041



KIRJALLINEN KYSYMYS E-0234/00 esittäjä(t): Luigi Vinci (GUE/NGL) komissiolle (4. helmikuuta 2000) Aihe: Malpensa-hankkeen ympäristövaikutusten arviointi Euroopan parlamentin ja neuvoston 23 päivänä heinäkuuta 1996 tekemän päätöksen N:o 1692/96/EY(1) 8 artiklassa todetaan, että jäsenvaltioiden on otettava hankkeiden kehittämisessä ja toteuttamisessa huomioon ympäristönsuojelu toteuttamalla arviointeja toteutettavien yhteistä etua koskevien hankkeiden ympäristövaikutuksista neuvoston direktiivin 85/337/ETY(2) mukaisesti ja soveltamalla neuvoston direktiiviä 92/43/ETY(3). Malpensa 2000 -lentokenttä on sisällytetty 14:n yhteistä etua koskevan hankkeen luettelon kohtaan 10. On syytä muistuttaa, että Malpensa 2000 -hanke käynnistyi ennen kyseistä direktiiviä. Myöhemmin hanke kuitenkin laajeni, ja nyt se kuuluu direktiivin soveltamisalaan. Italian hallitus ei kuitenkaan ole noudattanut tätä direktiiviä, joka velvoittaa jäsenvaltiot arvioimaan ympäristövaikutukset 14:ssä TEN-hankkeessa, vaikka paikalliset viranomaiset ja Malpensan lentokentän läheisyydessä asuvat kansalaiset ovat useita kertoja pyytäneet tätä ja vaikka tämä on Euroopan unionin rahoituksen saannin ehtona. Tästä huolimatta Euroopan investointipankki on rahoittanut Malpensa 2000 -hanketta 400 miljardilla liiralla. Voiko komissio kertoa, katsooko se Italian hallituksen rikkoneen yhteisön ympäristönsuojelua koskevia säännöksiä, joista on säädetty 23 päivänä heinäkuuta 1996 tehdyn päätöksen N:o 1692/96/EY 8 artiklassa? Aikooko komissio näin ollen, toimivaltansa mukaisesti ja suojellakseen lentokentän läheisyydessä asuvien henkilöiden elinoloja ja terveyttä, kieltää aluekehityssuunnitelman määräysten vastaisen Malpensan lentoliikenteen lisäämisen. Onko komissio havainnut nämä mahdolliset säännönvastaisuudet, joihin Italian hallitus ja Euroopan investointipankki ovat kysymyksen esittäjän mukaan syyllistyneet, sillä ne eivät ole noudattaneet edellä mainitun päätöksen 8 artiklan 1 kohdassa säädettyjä sitovia ehtoja? (1) EYVL L 228, 9.9.1996, s. 1. (2) EYVL L 175, 5.7.1985, s. 40. (3) EYVL L 206, 22.7.1992, s. 7. Margot Wallströmin komission puolesta antama vastaus (31. maaliskuuta 2000) Malpensa 2000 -hankkeelle, joka koskee Malpensan lentoaseman laajentamista, myönnettiin Italian liikenneministeriön asetuksella n:o 903 lupa 13. helmikuuta 1987 eli ennen takarajaa (3. heinäkuuta 1988), johon mennessä jäsenvaltioiden oli saatettava tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annettu neuvoston direktiivi 85/337/ETY osaksi kansallista lainsäädäntöä. Ympäristövaikutusten arviointia (YVA) koskevat oikeudelliset erityisvaatimukset eivät siis olleet vielä voimassa. Komission käytettävissä olevien tietojen mukaan lentoaseman infrastruktuuria koskevaan hankkeeseen(1) ei ole tehty merkittäviä muutoksia sen jälkeen, kun se hyväksyttiin vuonna 1987. Direktiivin 85/337/ETY mukaan ympäristövaikutusten arviointia voitaisiin vaatia vain ennen joidenkin lentoaseman infrastruktuuriin liittyvien muutosten toteuttamista(2). Direktiiviä 85/337/ETY ei voida soveltaa takautuvasti. Malpensan lentoaseman kuulumista Euroopan laajuisiin verkkoihin (TEN), ei voida pitää niin vankkana perusteena, että se oikeuttaisi poikkeamaan tällaisesta säännöstä, joka kuuluu yhteisön lainsäädännön yleisiin periaatteisiin. Euroopan yhteisöjen tuomioistuin vahvisti tämän säännön 11. elokuuta 1995 tapauksen C-431/92 (komissio vastaan Saksa, Grosskrotzenburg) yhteydessä, jossa se viittasi direktiiviin 85/337/ETY. Yhteisön suuntaviivoista Euroopan laajuisen liikenneverkon kehittämiseksi 23. heinäkuuta 1996 tehdyssä Euroopan parlamentin ja neuvoston päätöksessä N:o 1692/96/EY ei lisätä YVA-direktiivin soveltamiseen liittyviä oikeudellisia velvoitteita. Päätöksen 8 artiklassa todetaan, että TEN-hankkeisiin sovelletaan direktiiviä 85/337/ETY. Koska direktiivi 85/337/ETY kattaa kaikki hankkeet, joihin on annettu lupa 3. heinäkuuta 1988 jälkeen, jäsenvaltioita ei voida vaatia alistamaan sitä ennen hyväksyttyjä hankkeita direktiivin mukaiseen YVA-menettelyyn, vaikka hankkeet kuuluisivat Euroopan laajuisiin verkkoihin. Komissiolla ei ole aikomusta kieltää liikenteen lisäämistä Malpensan lentoasemalla ympäristöön liittyvistä syistä. Tässä asiassa toimivaltuudet kuuluvat jäsenvaltioille, jotka voivat ympäristösyistä asettaa erityisiä toimintasääntöjä tai rajoittaa liikenneoikeuksien käyttöä yhteisön lentoasemilla sen perusteella, mitä yhteisön lentoliikenteen harjoittajien pääsystä yhteisön sisäisen lentoliikenteen reiteille 23. heinäkuuta 1992 annetun neuvoston asetuksen (ETY) N:o 2408/92(3) 8 artiklan 2 kohdassa tai 9 artiklassa säädetään. (1) Direktiivin 85/337/ETY 1 artiklan mukaan hankkeella tarkoitetaan rakennustyön tai muun laitoksen tai suunnitelman toteuttamista taikka muuta luonnonympäristöön ja maisemaan kajoamista mukaan lukien maaperän luonnonvarojen hyödyntäminen. (2) Direktiivin 85/337/ETY 2 artiklan 1 kohta. (3) EYVL L 240, 24.8.1992.